Lucas Torreira

Lucas Sebastián Torreira Di Pascua (s. 11. helmikuuta 1996 Fray Bentos, Uruguay) on uruguaylainen jalkapalloilija. Hän edustaa Turkin Superliigassa pelaavaa Galatasarayta, johon hän siirtyi elokuussa 2022. Hän on pelipaikaltaan puolustava keskikenttäpelaaja.

Seurajoukkueura

Uran alkuvuodet Uruguayssa ja Italiassa 
Torreira aloitti jalkapallouransa kotikaupunkinsa Fray Bentosin 18 de Julio -juniorijoukkueessa. Vuonna 2013 hän liittyi Montevideo Wanderers -joukkueeseen ennen muuttoaan Italiaan, jossa hän liittyi Pescaran nuorisojoukkueeseen.

Torreira pääsi Serie B:ssä pelanneeseen Pescaran edustusjoukkueeseen ensimmäisen kerran 25. lokakuuta 2014 mutta pysyi pitkään vaihtopelaajana. Hän pääsi ensi kerran kentälle 16. toukokuuta 2015 Varesea vastaan ja pelasi avauskokoonpanossa 57 minuuttia. Varsinaisen liigakauden viimeisessä ottelussa Livornoa vastaan hän pelasi 75 minuuttia ja oli avauskokoonpanossa myös kolmessa seuransa viidestä nousukarsintaottelusta.

Torreira siirtyi kesällä 2015 pääsarjaseura Sampdorian omistukseen mutta jäi vielä Pescaraan lainalle kaudeksi 2015–2016. Hän teki ensimmäisen maalinsa Pescaran ykkösjoukkueessa 9. elokuuta 2015 Italian cupin ottelussa Südtirolia vastaan. Serie B:ssä hän pelasi kauden aikana 26 ottelua ja teki maalin helmikuussa Cagliaria, maaliskuussa Pro Vercellia ja toukokuussa Virtus Lancianoa vastaan. Nousukarsinnassa, jonka tuloksena Pescara nousi Serie A:han, hän pelasi kolme ottelua ja teki yhden maalin Novaraa vastaan.

Seuraavat kaksi kautta Torreira edusti Serie A:ssa Sampdoriaa. Kaudella 2016–2017 hän pelasi liigassa 35 ottelua, kaikki avauskokoonpanon pelaajana. Kaudella 2017–2018 hän pelasi avauskokoonpanossa 36 liigaottelua eli oli poissa vain kahdesta ottelusta ja toisesta niistä varoitustilin täyttymisen aiheuttaman pelikiellon vuoksi. Hän teki kaksi maalia lokakuussa Chievo Veronaa vastaan, yhden maalin marraskuussa Sampdorian 3–2-voittoon päättyneessä ottelussa liigamestaruuden lopulta voittanutta Juventusta vastaan ja yhden maalin helmikuussa Torinoa vastaan.

Arsenal sekä lainapestit Espanjassa ja Italiassa 

Torreira siirtyi heinäkuussa 2018 englantilaisseura Arsenaliin. Hän pelasi kaudella 2018–2019 Valioliigassa 34 ottelua ja teki maalin 2. joulukuuta Tottenham Hotspuria vastaan ja kuusi päivää myöhemmin Huddersfield Townia vastaan. Toisessa ottelussa Tottenhamia vastaan maaliskuussa hänet ajettiin kentältä ulos ja hän oli kolmen ottelun ajan pelikiellossa. Pelaamissaan liigaotteluissa hän oli 24 kertaa avauskokoonpanossa. Eurooppa-liigassa, jossa Arsenal ylsi loppuotteluun, Torreira pelasi 12 ottelua ja niistä avauskokoonpanossa kuusi, loppuottelu mukaan lukien.

Kaudella 2019–2020 Torreira pelasi Valioliigassa 29 ottelua, joista 17 avauskokoonpanossa. Hän teki kauden ainoan liigamaalinsa elokuussa Liverpoolia vastaan. Lokakuussa hän teki myös liigacupissa maalin Liverpoolia vastaan. Eurooppa-liigassa hän pelasi kuusi ottelua, joista kolme ensimmäistä avauskokoonpanossa. Arsenalin voittamassa FA Cupissa hän pelasi kahdessa ottelussa yhteensä 28 minuuttia.

Kauden 2020–2021 Torreira pelasi lainalla Primera Divisiónin Atlético Madridissa. Hän pelasi 19 liigaottelua ja teki yhden maalin Atléticon voittaessa Espanjan-mestaruuden. Mestarien liigassa hän pelasi viisi ottelua. Kauden 2021–2022 hän pelasi lainalla Serie A:n Fiorentinassa. Hän pelasi 31 liigaottelua ja teki niissä viisi maalia.

Galatasaray 

Torreira siirtyi elokuussa 2022 Turkin Superliigassa pelaavaan Galatasarayhin.

Maajoukkueura 
Torreira pelasi Uruguayn maajoukkueessa ensimmäisen kerran maaliskuussa 2018 ystävyysottelussa Tšekkiä vastaan. Kolmen maaottelun kokemuksella hän kuului Uruguayn joukkueeseen MM-kilpailuissa 2018. Hän tuli MM-turnauksessa kentälle joukkueensa kahdessa ensimmäisessä ottelussa vaihtopelaajana mutta pelasi sitten täydet minuutit viimeisessä alkulohko-ottelussa Venäjää, neljännesvälieräottelussa Portugalia ja Uruguayn kisat päättäneessä puolivälieräottelussa Ranskaa vastaan. Vuoden 2019 Copa Américassa Torreira pelasi kolme ottelua, joista yhden avauskokoonpanossa. Puolivälieräottelussa Perua vastaan hän teki rangaistuspotkukilpailussa maalin joukkueensa viidentenä laukojana mutta Peru voitti kilpailun maalein 5–4 ja pudotti Uruguayn jatkosta. Vuoden 2021 Copa Américassa Torreira pelasi kolme ottelua. MM-kilpailuissa 2022 hän jäi vaihtopelaajaksi.

Torreira on vuoden 2022 loppuun mennessä pelannut kaikkiaan 40 maaottelua. Maaleja hän ei ole niissä tehnyt.

Lähteet

Aiheesta muualla 
 Lucas Torreiran tilastot Soccerway-sivustolla 

Uruguaylaiset jalkapalloilijat
Vuonna 1996 syntyneet
Elävät henkilöt